LV Eiropas Savienības Oficiālais Vēstnesis L 128/13

KOMISIJAS REGULA (EK) Nr. 537/2007

(2007. gada 15. maijs)

par atļaujas piešķiršanu fermentācijas produktam Aspergillus oryzae (NRRL 458) (Amaferm) kā lopbarības piedevai

(Dokuments attiecas uz EEZ)

EIROPAS KOPIENU KOMISIJA,

ņemot vērā Eiropas Kopienas dibināšanas līgumu,

ņemot vērā Eiropas Parlamenta un Padomes 2003. gada 22. septembra Regulu (EK) Nr. 1831/2003 par dzīvnieku ēdināšanā lietotām piedevām (1), un jo īpaši tās 9. panta 2. punktu,

tā kā:

(1) Regulā (EK) Nr. 1831/2003 noteikts, ka jāsaņem atļauja, lai piedevas varētu izmantot lopbarībā, kā arī paredzēts pamatojums un kārtība šādas atļaujas piešķiršanai.

(2) Saskaņā ar Regulas (EK) Nr. 1831/2003 7. pantu tika iesniegts pieteikums, lai saņemtu atļauju šīs regulas pielikumā minētajam preparātam. Pieteikumam bija pievienoti sīkāki dati un dokumenti, kas vajadzīgi saskaņā ar Regulas (EK) Nr. 1831/2003 7. panta 3. punktu.

(3) Pieteikums attiecas uz atļauju Aspergillus oryzae NRRL 458 (Amaferm) fermentācijas produktam kā piena govju barības piedevai, kas jāklasificē piedevu kategorijā “zootehniskās piedevas”.

(4) Eiropas Pārtikas nekaitīguma iestāde (“iestāde”) 2006. gada 8. marta atzinumā secināja, ka Aspergillus oryzae NRRL 458 (Amaferm) fermentācijas produktam nav kaitīgas iedarbības uz dzīvnieku veselību, cilvēku veselību vai vidi (2). Atzinumā minēts arī tas, ka fermentācijas produkts nerada nekādu citu risku, kas būtu par pamatu, lai nepiešķirtu atļauju atbilstīgi Regulas (EK) Nr. 1831/2003 5. panta 2. punktam. Pierādīts, ka Amaferm labvēlīgi ietekmē piena govju izslaukumu. Iestādes atzinumā ir ieteikti atbilstoši pasākumi lietotāju drošībai. Iestāde uzskata, ka īpašas realizēto produktu uzraudzības prasības nav vajadzīgas. Minētā atzinuma vajadzībām tika pārbaudīts arī ziņojums par lopbarībā lietotās lopbarības piedevas analīzes metodi, ko iesniegusi Kopienas references laboratorija, kas izveidota ar Regulu (EK) Nr. 1831/2003.

(5) Minētā preparāta novērtējums liecina par to, ka ir izpildīti Regulas (EK) Nr. 1831/2003 5. pantā paredzētie nosacījumi atļaujas saņemšanai. Tāpēc minēto preparātu jāļauj izmantot, kā noteikts šīs regulas pielikumā.

(6) Šajā regulā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu,

IR PIEŅĒMUSI ŠO REGULU.

1. pants

Pielikumā minēto preparātu, kas iekļauts barības piedevu kategorijā “zootehniskās piedevas” un funkcionālajā grupā “zarnu floras stabilizatori”, ir atļauts izmantot kā dzīvnieku barības piedevu, uz ko attiecina pielikumā izklāstītos nosacījumus.

2. pants

Šī regula stājas spēkā divdesmitajā dienā pēc publicēšanas Eiropas Savienības Oficiālajā Vēstnesī.

Šī regula uzliek saistības kopumā un ir tieši piemērojama visās dalībvalstīs. Briselē, 2007. gada 15. maijā Komisijas vārdā — Komisijas loceklis Markos KYPRIANOU

(1) OV L 268, 18.10.2003., 29. lpp. Regulā grozījumi izdarīti ar Regulu (EK) Nr. 378/2005 (OV L 59, 5.3.2005., 8. lpp.).

(2) Opinion of the Scientific Panel on Additives and Products or Substances used in Animal Feed on the safety and efficacy of the product Amaferm authorised as a feed additive for dairy cows and cattle for fattening in accordance with Regulation (EC) No 1831/2003. Adopted on 18 March 2006. The EFSA Journal (2006) 337, p. 1–17.